TIEDOTE JULKAISUVAPAA

 9.3.2017 KELLO 10.00

**TALVISODAN MUISTOHIIHTO**

*Sotiemme veteraanit esittelevät nuoremmalle sukupolvelle, miten Talvisodassa hiihdettiin. Keski-iältään lähes 93 vuotiaat sotiemme veteraanit osallistuvat joukolla Talvisodan Muistohiihtoon 9. maaliskuuta 2017 Hattulassa, Panssariprikaatissa.*

*Veteraanit hiihtävät aidoissa Talvisodan lumipuvuissa ja museosta lainattujen Suomi-konepistooleiden ja kivääreiden kanssa. Muistohiihtoon osallistuu myös lähes kaksi sataa päiväkotilasta, koululaista sekä varusmiehiä.*

* Nyt on tärkeää siirtää veteraanien perintöä nuoremmille sukupolville, sillä vuoden 2017 alussa Suomessa on vielä 17 000 sotiemme veteraania, heistä sotainvalideja 2 500, sanoo Sotiemme Veteraanit - yhteisön varainhankinnan päällikkö Pia Mikkonen.

Veteraanien keski-ikä on 93 vuotta. 13.3.2017 tulee talvisodan päättymisestä kuluneeksi 77 vuotta.

* Seitsemänkymmentäseitsemän vuotta sitten sotiemme veteraanit pelastivat Suomen itsenäisyyden. Viime sotien jälkeen he maksoivat suuret sotakorvaukset, rakensivat Suomen uudelleen, kasvattivat seuraavan sukupolven, hoitivat puolisonsa ja lapsensa. He antoivat meille esimerkin hyvästä elämästä, korostaa Panssariprikaatin komentaja eversti Pekka Järvi.

Parolan veteraanitapahtumassa esitellään myös Suomi 100 -kuvaelma.

* Suomen juhliessa itsenäisyyden satavuotisjuhlavuotta, veteraanit luovuttavat meille viestikapulan. Heidän toiveensa on, että me kaikki suomalaiset viemme tätä viestikapulaa eteenpäin”, tiivistää opettaja Seppo Kopra kuvaelman sisältöä.

Hattulan perinteinen Talvisodan Muistohiihto on sukupolvia yhdistävä tapahtuma, joka luo kuvaa millaisia miehiä ja naisia sotiemme veteraanit ovat olleet.

* Tämän päivän varusmiehet ymmärtävät, mistä talvi-, jatko- ja Lapin sodissa oli kyse. Heidän arvostuksensa sotiemme veteraaneja kohtaan on rehellistä, aitoa ja jakamatonta. Varusmiehet lähtevät veteraanien lipaskeräystempauksiin vuosittain mielellään ja tehtävää kunnioittaen, vakuuttaa Panssariprikaatin komentaja eversti Pekka Järvi.
* Vietämme tänä vuonna Talvisodan Muistohiihtoa Hattulassa yhdessä, Suomi 100 teeman mukaisesti. Talvisodan henki on varmasti yksi tärkeimmistä kansakuntamme voimavaroja käsittelevistä aiheista, jota ei koskaan toisteta liikaa, sanoo Hattulan kunnanjohtaja Lauri Inna.

Lisätietoa:

Seppo Kopra, Talvisodan Muistohiihto puh. 050 358 2857

Pia Mikkonen, Sotiemme Veteraanit puh. 050 354 0262